
LĒMUMS
Cēsīs, Cēsu novadā
	
18.06.2026.											Nr.295

Par nekustamā īpašuma „Ungurmuiža”, Raiskuma pagastā, Cēsu novadā, 
kadastra Nr.4274 007 0188 daļas  nomas tiesību izsoles pārtraukšanu/izbeigšanu
Ziņo I. Suija-Markova, domes priekšsēdētāja vietniece

Atbilstoši Cēsu  novada domes  2026. gada 12. marta lēmumam Nr. 103 “Par nekustamā īpašuma „Ungurmuiža”, Raiskuma pagasts, Cēsu novads, kadastra nr.4274 007 0188 daļas nomas tiesību izsoli” (protokols Nr.3, 23.punkts) un apstiprinātajiem izsoles noteikumiem (turpmāk - Izsoles noteikumi), 2026. gada 14. aprīlī tika organizēta pirmā mutiskā izsole par nekustamā īpašuma „Ungurmuiža”, Raiskuma pagastā, Cēsu novadā, kadastra Nr. 4274 007 0188 daļu, kas sastāv no zemesgabala apmēram 17.59 ha platībā (vairāk vai mazāk pēc kadastrālās uzmērīšanas), uz kuras atrodas 8 būves - ēkas ar kadastra apzīmējumu: 4274 007 0188 001, 4274 007 0188 002, 4274 007 0188 003;  palīgceltnes ar kadastra apzīmējumu 4274 007 0188 004, 4274 007 0188 005, 4274 007 0188 006, 4274 007 0188 007, 4274 007 0188 008, nomas tiesībām uz 10 (desmit) gadiem.
Izsoli organizēja ar izpilddirektores 2026. gada 18. marta rīkojumu Nr.4-15/2026/210 “Par nekustamo īpašumu nomas tiesību izsoles organizēšanu un izsoles komisijas apstiprināšanu” izveidota izsoles komisija (turpmāk - Izsoles komisija).
Izsolei pieteicās divi pretendenti: SIA “PRIMEAXIS”, reģistrācijas numurs 40103876909, juridiskā/pasta adrese:  Duntes iela 15 A, Rīga, LV-1005 un Seagull Group, UAB, reģistrācijas numurs 300618042, juridiskā/pasta adrese: J. Savicko 4, LT-01108 Viļņa, Lietuva.
Izsoles komisija veica pretendentu sākotnējo izvērtēšanu un 2026.gada 13.aprīlī pieņēma lēmumu atzīt, ka pretendenti SIA “PRIMEAXIS” un Seagull Group, UAB atbilst izsoles nosacījumiem un iekļaujami dalībnieku sarakstā.
Izsole notika 2026.gada 14.aprīlī un SIA "PRIMEAXIS" nosolīja pēdējo augstāko cenu - EUR 1600.00 (viens tūkstotis seši simti euro, 00 centi) mēnesī, bez PVN. 
Izsoles komisija 2026.gada 14.aprīlī pieņēma lēmumu, ar kuru apstiprināja izsoles protokolus un saskaņā ar izsoles noteikumu 9.2.punktu sagatavoja  un iesniedza Cēsu novada pašvaldības Attīstības un teritorijas plānošanas komisijai (turpmāk-Komisija) lēmumprojektu par izsoles rezultātu apstiprināšanu. Lēmumprojekts iekļauts 2026.gada 20.aprīļa Komisijas sēdes darba kārtībā. 
Pirms lēmuma pieņemšanas Komisijas rīcībā nonākusi kompetentas iestādes sniegta ierobežotas pieejamības informācija par iespējamiem riskiem nomas līguma slēgšanai ar uzņēmumu, kurš nosolījis augstāko nomas maksu un ieteikums veikt risku izvērtēšanu attiecībā uz pretendenta pieredzes atbilstību nomas objekta apsaimniekošanai.
Komisija veica nomas tiesību izsoles procesa un pretendenta, kurš nosolīja augstāko nomas maksu, atbilstības pārbaudi, tai skaitā attiecībā uz pretendentiem izvirzītajām un objekta apsaimniekošanai nepieciešamajām prasībām par pieredzi. 
Akcentējot nomas objekta iznomāšanas mērķi - Ungurmuižas kompleksa unikālo vēstures liecību saglabāšana un publiskas pieejamības nodrošināšana iedzīvotājiem, valsts nozīmes kultūras pieminekļa uzturēšana, apsaimniekošana un vietas attīstīšana, piedāvājot kultūras, tūrisma un citus pakalpojumus, Izsoles komisija sniegusi viedokli, ka izsoles noteikumos ir konstatētas nepilnības, kas var būt par pamatu, ka pašvaldība nesasniedz nomai izvirzīto mērķi. Izsoles komisijas ieskatā pretendenta pieredzei jābūt svarīgākam no visiem pretendentu atlases kritērijiem. Izsoles noteikumu 6.2.10. apakšpunkts nosaka, ka izsoles dalībniekam ir jābūt pieredzei nekustamo īpašumu apsaimniekošanā, viesmīlības pakalpojumu sniegšanā vai tūrisma organizēšanā (vismaz vienai no pieredzēm) - ne mazāk kā 2 gadi. Izsoles noteikumi pieļauj, ka nomas tiesību pretendenta pieredze tiek apliecināta tikai vienā pretendenta darbības jomā, turklāt Izsoles noteikumi neizvirza prasību pierādīt un arī nenosaka kādā veidā pieredze ir jāpierāda (proti, kādi dokumenti jāiesniedz), tādejādi dodot iespēju pretendentiem formāli izpildīt noteikumos izvirzītās prasības. Izsoles noteikumos nav paredzēta pretendenta pieredzes izvērtēšanas kritēriji, kas atbilstu Ungurmuižas kā Valsts nozīmes kultūras pieminekļa statusam, kā arī nav noteikta kārtība, kādā šis kritērijs izvērtējams un kādi dokumenti pieredzi apliecina. Pretendentu atbilstību tikai uz iesniegto apliecinājumu pamata noteikumu 6.2.10. apakšpunktā noteiktajām prasībām nav iespējams objektīvi, vienveidīgi un pārbaudāmi izvērtēt
Veicot SIA "PRIMEAXIS" darbības izpēti, konstatēts, ka uzņēmuma pamatdarbības veidi ir automobiļu apkope un remonts (4520) un mehānisko transportlīdzekļu remonts un apkope (9531) (Datu avots: CSP). 
Piesakoties izsolei, SIA "PRIMEAXIS" norādījis, ka ir Rīgā bāzēts uzņēmums ar pieredzi komercpakalpojumu un telpu apsaimniekošanas jomā. Uzņēmumu valdes locekle apvieno plašu kompetenci finanšu pārvaldībā, juridiskos jautājumos un uzņēmumu vadībā. Pieteikumā norādīts, ka uzņēmums veic komercpakalpojumus, autoservisa, kultūrmantojuma saglabāšanas un tūrisma/viesmīlības pakalpojumus. Reģistrētie darbības veidi apliecināti ar VID EDS izdruku. Informācijas pārbaudē konstatēts, ka SIA “PRIMEAXIS” Valsts ieņēmumu dienestā 2026.gada 12.aprīlī reģistrējis papildus darbības veidus, tai skaitā kultūras mantojuma saglabāšanas, atjaunošanas un citas atbalsta darbības (91,3), veselības aprūpes, izglītības, kultūras pakalpojumu un citu sociālo pakalpojumu regulējums (84.12), izmitināšana viesu mājās un cita veida īslaicīgas apmešanās vietās (55.2), sava vai nomāta nekustamā īpašuma izīrēšana un pārvaldīšana (68.2), kas neapliecina faktisku, vismaz divus gadus ilgu pieredzi attiecīgajā jomā.
No publiski pieejamiem avotiem nav iespējams objektīvi un vispusīgi izvērtēt pretendentu pieredzi, tai skaitā pārliecināties, ka SIA “PRIMEAXIS” vai sadarbības uzņēmumam SIA "GOLDEN GROVE" ir pieredze valsts nozīmes kultūras pieminekļa apsaimniekošanā. SIA “PRIMEAXIS” ir pieredze biroju, kafejnīcu, autotransporta servisa telpu apsaimniekošanā, ēdināšanas pakalpojumu sniegšanā, kas formāli atbilst izsoles noteikumu prasībām. 
Izsoles noteikumos pretendentiem nebija izvirzīta prasība par pieredzi valsts nozīmes kultūras pieminekļu vai līdzīgu objektu apsaimniekošanā, bet ņemot vērā nomas objekta statusu – valsts nozīmes kultūras piemineklis, pašvaldības ieskatā Nomniekam ir nepieciešama pieredze valsts nozīmes kultūras pieminekļa vai līdzīga objekta apsaimniekošanā un tūrismā.
Pieredze valsts nozīmes kultūras pieminekļa apsaimniekošanā, kas ir būtiska lai nodrošinātu “Ungurmuižas” saglabāšanu un uzturēšanu atbilstoši Kultūras pieminekļu aizsardzības likuma prasībām, netika konstatēta nevienam no izsoles dalībniekiem.
Ungurmuižas nomas tiesību izsoles procedūra saskaņā ar spēkā esošajiem nomas tiesību izsoles noteikumiem nenodrošina tāda nomnieka izvēli, kas nepārprotami atbilst objekta nozīmei, labas pārvaldības principiem un publiskas personas mantas lietderīgas izmantošanas prasībām. 
Cēsu novada pašvaldības Attīstības un teritorijas plānošanas komisija 2026. gada 15. jūnijā pieņēma lēmumu (atzinumu) Nr. 353 “Par nekustamā īpašuma „Ungurmuiža”, Raiskuma pagastā, Cēsu novadā, kadastra Nr.4274 007 0188 daļas  nomas tiesību izsoles rezultātu neapstiprināšanu”, saskaņā ar kuru ir atzīts, ka izsoles noteikumos ir konstatētas būtiskas nepilnības - tās skar izsoles būtisku elementu – pretendentu kvalifikācijas pārbaudi, kas var ietekmēt pašvaldības iespēju izvēlēties tādu ilgtermiņa sadarbības partneri, kas spēj nodrošināt valsts nozīmes kultūras pieminekļa saglabāšanu, apsaimniekošanu un attīstību atbilstoši labas pārvaldības principiem un publiskas personas mantas lietderīgas izmantošanas prasībām, kā arī veiksmīgu ES projekta Nr. 5.5.1.0/17/1/004 "Kultūra, vēsture, arhitektūra Gaujas un laika lokos" rezultātu īstenošanu.
Ņemot vērā iepriekš minēto, pamatojoties uz Cēsu novada Attīstības un teritorijas plānošanas komisijas 2026.gada 15.jūnija sēdes atzinuma Nr.353 “Par nekustamā īpašuma „Ungurmuiža”, Raiskuma pagastā, Cēsu novadā, kadastra Nr.4274 007 0188 daļas  nomas tiesību izsoles rezultātu neapstiprināšanu” (protokols Nr.24) lemjošās daļas 2.punktu, Publiskas personas finanšu līdzekļu un mantas izšķērdēšanas novēršanas likuma 3. panta pirmo daļu, Valsts pārvaldes iekārtas likuma 10. panta trešo daļu, likuma "Par kultūras pieminekļu aizsardzību" 11.pantu, Cēsu novada dome, ar 12 balsīm - par (Atis Egliņš-Eglītis, Evita Šīrante, Ēriks Bauers, Guntis Grosbergs, Indriķis Putniņš, Inese Suija-Markova, Ivo Rode, Jānis Gabrāns, Jānis Rozenbergs, Māris Šķesteris, Mārtiņš Šteins, Erlends Geruļskis) ,  pret nav, 7 - atturas (Elīna Stapulone, Ella Frīdvalde-Andersone, Jānis Goba, Jānis Kārkliņš, Jānis Mičulis, Jānis Plūme, Laimis Šāvējs), nolemj:
1. Pārtraukt nekustamā īpašuma „Ungurmuiža”, Raiskuma pagastā, Cēsu novadā, kadastra Nr. 4274 007 0188 daļas – kas sastāv no zemesgabala apmēram 17.59 ha platībā (vairāk vai mazāk pēc kadastrālās uzmērīšanas), uz kuras atrodas 8 būves - ēkas ar kadastra apzīmējumu: 4274 007 0188 001, 4274 007 0188 002, 4274 007 0188 003;  palīgceltnes ar kadastra apzīmējumu 4274 007 0188 004, 4274 007 0188 005, 4274 007 0188 006, 4274 007 0188 007, 4274 007 0188 008, nomas tiesību izsoli neapstiprinot izsoles rezultātu.
2. Atzīt izsoli par nenotikušu būtisku izsoles nolikuma nepilnību dēļ.
3. Uzdot Finanšu pārvaldei atmaksāt katram pretendentam: SIA “PRIMEAXIS” un Seagull Group, UAB,  iemaksāto nodrošinājuma naudu 1000.00 EUR.
4. Uzdot Pārgaujas apvienības pārvaldei sagatavot turpmākās rīcības plānu par nekustamā īpašuma "Ungurmuiža", Raiskuma pagastā, Cēsu novadā apsaimniekošanu, tai skaitā izvērtējot iespēju pašvaldībai turpināt veikt īpašuma apsaimniekošanu nenododot to nomā.
5. Kontroli par lēmuma izpildi veikt izpilddirektoram.
6. Saskaņā ar Administratīvā procesa likuma 76. pantu šo lēmumu var pārsūdzēt Administratīvajā rajona tiesā viena mēneša laikā no tā spēkā stāšanās dienas.


Cēsu novada domes priekšsēdētājs	 						J.Rozenbergs

